เอสเอ็มอีแบงก์จับมือสรรพากรหนุน“บัญชีเดียว”กู้ดอกเบี้ยถูก
เอสเอ็มอีแบงก์ประสานพลัง กรมสรรพากร เดินหน้าโครงการบัญชีเดียว ให้สินเชื่อดอกเบี้ยถูกสุดในระบบเพียง 0.25% ต่อเดือน
1 ก.ค. 2562

เอสเอ็มอีแบงก์ประสานพลัง กรมสรรพากร เดินหน้าโครงการบัญชีเดียว ให้สินเชื่อดอกเบี้ยถูกสุดในระบบเพียง 0.25% ต่อเดือน
นายพงชาญ สำเภาเงิน รองกรรมการผู้จัดการ รักษาการแทนกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ เอสเอ็มอีแบงก์ กล่าวว่า จากนโยบายของรัฐบาลต้องการส่งเสริมให้ผู้ประกอบการเอสเอ็มอีไทยเข้าสู่มาตรฐานบัญชีเดียว ซึ่งจะก่อประโยชน์มากมาย ไม่ว่าจะเป็นสร้างความน่าเชื่อถือให้แก่ธุรกิจ เพิ่มขีดความสามารถการแข่งขัน ประเมินผลประกอบการได้ชัดเจน ได้สิทธิประโยชน์ลดหย่อนภาษีและยกเว้นภาษีอากร อีกทั้ง เข้าถึงมาตรการสนับสนุนจากภาครัฐ และแหล่งทุนจากสถาบันการเงินในระบบได้สะดวก และรวดเร็ว
ปัจจุบัน เอสเอ็มอีตื่นตัวให้ความสำคัญกับการทำบัญชีเดียวสูงมาก อย่างไรก็ตาม ส่วนใหญ่ยังกังวลถึงความยุ่งยาก และขาดความรู้ในการจัดทำบัญชีเดียว ธพว. และกรมสรรพากร จึงร่วมกันจัดโครงการ "ขับเคลื่อน SMEsไทย กู้ง่าย...โตไว้ใช้บัญชีเดียว" ซึ่งเป็นมิติใหม่ของการมอบความรู้ความเข้าใจในการทำบัญชีเดียวครบวงจร ในรูปแบบ “ความรู้คู่เงินทุน” จัดเป็นรูปแบบงานเสวนาเชิงปฏิบัติการ สกัดเนื้อหาเฉพาะแก่นสำคัญที่จำเป็นใช้ในทางปฏิบัติ จะมีหน่วยงานพันธมิตรต่างๆ มาอำนวยความสะดวกช่วยสนับสนุนให้ผู้ประกอบการยกระดับสู่นิติบุคคล เช่น ผู้เชี่ยวชาญจากกรมสรรพากรให้คำแนะนำอย่างใกล้ชิด มีบริการตรวจเครดิตบูโร
นอกจากนี้ ธพว. เตรียมบริการสินเชื่อพิเศษไว้รองรับ ในโครงการ สินเชื่อเพื่อยกระดับเศรษฐกิจชุมชน ผ่อนนาน 7 ปี กรณีเป็นบุคคลธรรมดา ใน 3 ปีแรก คิดอัตราดอกเบี้ย 0.417% ต่อเดือน หรือประมาณ 5% ต่อปี แต่หากยกระดับเป็น “นิติบุคคล” คิดอัตราดอกเบี้ยพิเศษ ใน 3 ปีแรก เหลือเพียง 0.25% ต่อเดือน หรือ 3%ต่อปี ปัจจุบันถือเป็นอัตราดอกเบี้ยต่ำที่สุดในระบบ รวมถึง ใช้ บสย.ค้ำประกันได้ด้วย หากมีความพร้อมสามารถยื่นกู้ภายในงานได้ทันที
นายพงชาญ กล่าวว่า โครงการดังกล่าว จะเดินสายจัดทั่วประเทศ เปิดโอกาสให้ผู้ประกอบการที่ต้องการยกระดับเข้าสู่บัญชีเดียวสามารถเข้าร่วมงานได้ฟรี เบื้องต้นนำร่องกำหนดจัด 9 ครั้ง ใน 9 จังหวัด ตั้งแต่ต้นเดือนกรกฎาคมถึงปลายเดือนสิงหาคม 2562